
               స్వయంకృతం
 వేసవి కాలం ఎండలు మండిపోతున్నాయి.
 రాత్రి తొమ్మిది దాటినా కూడా వేడిగాలి వీస్తూనే ఉంటోంది. రాత్రుళ్ళు ఇంట్లో ఈగలమోతైతే లేదు కాని, ఉక్క భరించలేనట్లుగా ఉంటుంది. ఈ బాధ పడలేక హాయిగా రెండో ఆట సినిమాకు చూసి వద్దామని బయలుదేరాడు రాజు.
 సినిమా హాలు దగ్గర్లోనే ఉంది. అందులో నడుస్తోంది పాత సినిమానో, ఏమో...... జనం కూడా చాలా పలచగా ఉన్నారు. పైగా -ఆ రోజు ఆ సినిమాకి ఆకరు రోజు. ఇటువంటి సినిమాకి వెళితేనే హాయిగా, విశ్రాంతిగా కూర్చోవచ్చని భావించి టికెట్ కొన్నాడు రాజు.
 హాల్లో జనం కలుపు తీసిన మడిలో మొక్కలలాగా అక్కడొకరు, అక్కడొకరు ఉన్నారు. రాజు హాయిగా ముందు సీటు మీద రెండు కాళ్లూ నిగడదన్ని కూర్చున్నాడు. అతను కూర్చున్న వరసలో జనం ఇద్దరు, ముగ్గురు కంటే ఎక్కువ లేరు. అందులోనూ అతని సీటుకి దగ్గర్లో అటూ ఇటూ అసలే లేరు.
 సినిమా చాలా బోరింగ్ గా ఉంది. దానికితోడు - 'బ్రాండ్ న్యూ ప్రింట్' అని కాగితాల మీద రాసినా.... బొమ్మ కనిపించక, మాట వినిపించక నానా అవస్థ పెడుతోంది.
 రాజుకి నిద్రైతే రావడం లేదు కానీ - ఆవలింతలు, వాటి వెనకే కన్నీళ్లూ వస్తున్నాయి. ఒళ్లు మహా బద్దకంగా ఉంది. పనిలేని మంగలి - పిల్లి తల గొరిగాడో లేదో కాని, విసుగ్గా ఉండే వ్యక్తి చేతులు ఊరికే ఉండవు. రాజు ఎడమ చేయి ఖాళీగా ఉన్న ప్రక్క సీటు మీదికి వెళ్లింది. వెళ్లింది వెళ్లినట్లు ఉండకుండా అటూ ఇటూ తడమడం మొదలు పెట్టింది.
 ఫోం రబ్బరు ఉన్న ఆ సీటుకి అంతకుముందే ఎవరో బుద్దిమంతుడు చిల్లు వేశాడు. రాజు వేలు ఆ చిల్లులోకి వెళ్లింది. వెళ్లింది ఊరుకోక, కొంచెం రబ్బర్ని బయటికి లాగింది. యధాలాపంగా ప్రారంభమైన ఆ ప్రక్రియ వేగం పుంజుకుని, ఎక్కువ సమయం కాకుండానే పూర్తి అయింది.
 ఫలితంగా - రబ్బరంతా ముక్కలుముక్కలుగా బయటికి వచ్చి కుర్చీల కింద దాక్కుంది. రబ్బరంతా పోయేసరికి సీటుకవరు గాలిపోయిన బుడగలాగా, పంచరు పడ్డ సైకిల్ టైరు లాగా చెక్కకి అంటుకుపోయింది. ఆ విధంగా కాలక్షేపం చేసి, సినిమా మరీ బోరు కొట్తుంటే పూర్తిగా చూడకుండానే ఇంటికి చేరుకున్నాడు రాజు.
 మర్నాటి నుంచి ఆ హాల్లో రాజు ఎన్నాళ్ళనుంచో చూడాలనుకుంటున్న మరొక సినిమా వచ్చింది. ఆ రోజు రాజు ఆ సినిమా చూద్దామని వెల్లి టికెట్ కొనుక్కున్నాడు. లోపలికి వెళ్లాక ఆ క్లాసంతా చీకటిలో నిండి ఉంది.
 'ఎక్కడ కూర్చోవాలా.....' అని ఆలోచిస్తున్న రాజుకి హాలు మనిషి వచ్చి టార్చితో ఖాళీగా ఉన్నఒకే ఒక సీటు చూపించాడు. సంతోషంగా వెళ్లి దభాలున ఆ సీట్లో కూలబడ్డాడు రాజు. వెంటనే "అబ్బా......!" అని అరుస్తూ లేచి నుంచున్నాడు కుర్చీలోంచి. పొడుచుకున్న మేకొకటి కసుక్కున గుచ్చుకుంది అతనికి.
 అప్పుడు జ్ఞాపకానికి వచ్చింది రాజుకి -తాను ఆ సీటుకి క్రితంరోజు 'క్షవరం చేసిన సంగతి!       - యోజన పక్ష పత్రిక.....16-29 ఫిబ్రవరి 88.
                             ******

               swayankrutam
 vesavi kaalam endalu mandipotunnayi.
 raatri tommidi datina kuudaa vaedigaali veestune untondi. raatrullu intlo eegalamotaite ledu kaani, ukka bharinchalenatlugaa untundi. ee baadha padaleka haayigaa rendo aata sinimaaku chusi vaddaamani bayaluderaadu raju.
 sinima haalu daggarlone undi. andulo nadustondi paata cinemano, emo...... janam kuudaa chala palachagaa unnaaru. paiga -aa roju aa sinimaki aakaru roju. ituvanti sinimaki velithene haayigaa, vishraantigaa koorchovachani bhavinchi ticket konnadu raju.
 hallo janam kalupu teesina madilo mokkalalaagaa akkadokaru, akkadokaru unnaaru. raju haayigaa mundu seetu meeda rendu kaalluu nigadadanni kuurchunnaadu. atanu kuurchunna varasalo janam iddaru, mugguru kante ekkuva leru. anduloonuu athani seetuki daggarlo atuu itoo asale leru.
 sinima chala boring gaa undi. daanikitodu - 'brand nyoo print' ani kaagitaala meeda rasina.... bomma kanipinchaka, maata vinipinchaka nana avastha pedutondi.
 rajuki nidraite ravadam ledu cony - aavalintalu, vaati venake kanneelluu vastunnaayi. ollu mahaa baddakamgaa undi. panileni mangali - pilli tala gorigado ledho kaani, visuggaa unde vyakti chetulu oorike undavu. raju edama cheyi khaaliigaa unna prakka seetu meediki vellindi. vellindi vellinatlu undakunda atuu itoo tadamadam modalu pettindi.
 fom rabbaru unna aa seetuki antakumunde evaro buddimantudu chillu vaesaadu. raju velu aa chilluloki vellindi. vellindi oorukoka, konchem rabbarni bayatiki lagindi. yadhaalaapamgaa praarambhamaina aa prakriya vegam punjukuni, ekkuva samayam kakundane puurti ayindi.
 phalitamgaa - rabbaranta mukkalumukkalugaa bayatiki vachi kurcheela kinda daakkundi. rabbaranta poyesariki seetukavaru gaalipoyina budagalaagaa, pancharu padda saikil tairu laga chekkaki antukupoyindi. aa vidhamgaa kalakshepam chesi, sinima mari boru kottunte puurtigaa chudakundane intiki cherukunnadu raju.
 marnati nunchi aa hallo raju ennaallanuncho chudalanukuntunna maroka sinima vachindi. aa roju raju aa sinima chuddamani velli ticket konukkunnadu. lopaliki vellaaka aa klaasanta cheekatilo nindi undi.
 'ekkada kurchovala.....' ani aalochistunna rajuki haalu manishi vachi tarchitho khaaliigaa unnaoke oka seetu chuupimchaadu. santoshamgaa velli dabhaaluna aa seetlo koolabaddaadu raju. ventane "abba......!" ani arustuu lechi nunchunnaadu kurcheeloonchi. poduchukunna mekokati kasukkuna guchukundi ataniki.
 appudu ghnaapakaaniki vachindi rajuki -taanu aa seetuki kritamroju 'kshavaram chesina sangati!       - yojana paksha patrika.....16-29 fibravari 88.
                             ******